Národný program oficiálnej rozvojovej pomoci na rok 2004

OBSAH 

1. Ministerstvo zahraničných vecí
1.1. Prioritné (projektové) krajiny
1.2. Srbsko a Čierna Hora – programová krajina 
1.3. Multilaterálne príspevky

2. Hlavní nositelia ostatných komponentov slovenskej ODA
2.1. Ministerstvo financií SR
2.2. Ministerstvo vnútra SR
2.3. Ministerstvo životného prostredia SR
2.4. Ministerstvo pôdohospodárstva SR
2.5. Ministerstvo školstva SR	
2.6. Ministerstvo kultúry SR 
2.7. Ministerstvo obrany SR
2.8. Ministerstvo hospodárstva SR 
2.9. Platforma mimovládnych rozvojových organizácii (P MVRO)

3. Rozvojová pomoc SR v rámci EÚ

4.  Smernica

Príloha č. 1 – Štruktúra riadenia slovenskej ODA v roku 2004

Príloha č. 2 – Štruktúra financovania slovenskej ODA v roku 2004

Príloha č. 3 – Tematické zameranie projektov pre SČH

Príloha č. 4 – Zoznam najdôležitejších skratiek použitých v texte

Príloha č. 5 – Novelizovaná smernica ODA 

1. Ministerstvo zahraničných vecí SR

Na základe uznesenia vlády č. 332/2002 zo dňa  3.4.2002 je MZV SR koordinátorom poskytovanej slovenskej oficiálnej rozvojovej pomoci (ODA). V praxi to znamená okrem iného, že MZV je súčasne aj gestorom programu 05T, na ktorý bolo v štátnom rozpočte na rok 2004 vyčlenených 317 211 tis. Sk. Časť týchto prostriedkov (160 776 tis.) má MZV SR priamo vo svojom rozpočte. Prostriedky sú rozdelené na projekty v prioritných krajinách (časť 1.1.) a na projekty v Srbsku a Čiernej Hore (časť 1.2.).  Popri tom je časť príspevkov do medzinárodných organizácií (časť 1.3.) financovaná z rozpočtu MZV klasifikovaná ako ODA, aj keď nie je súčasťou programu 05T. Prehľad štruktúry financovania slovenskej ODA je v prílohe č.2. 

1.1. Prioritné (projektové) krajiny

Strategické východiská 
Dňa 5.6. 2003 prerokovala vláda SR strategický dokument - Strednodobú koncepciu oficiálnej rozvojovej pomoci na roky 2003-2008.  Uznesením č.432/2003 schválila okrem iného aj 12 prioritných krajín slovenskej ODA - Afganistan, Albánsko, Bosna a Hercegovina, Kazachstan, Kenská republika, Kirgizsko, Macedónsko, Mongolsko, Mozambik, Sudán, Tadžikistan, Uzbekistan. 2.7. 2003 schválila vláda SR Národný program oficiálnej rozvojovej pomoci na rok 2003 a uznesením č. 552/2003 vyčlenila časť rozpočtu ODA na financovanie projektov v uvedených 12 krajinách a ich administratívno-technické zabezpečenie. 

Právny rámec
Na spustenie programu poskytovania ODA pre vybraných 12 krajín bolo potrebné vytvoriť komplexný právny rámec. Vychádzajúc z Národného programu vláda schválila 16.7. 2003 (uznesením č. 688/2003) -  Memorandum o porozumení medzi vládou SR a Rozvojovým programom OSN (UNDP). Táto základná zmluva stanovuje všeobecné podmienky spolupráce v oblasti poskytovania ODA medzi SR a UNDP. Zároveň stanovuje vytvorenie Trustového fondu na financovanie projektov a administratívno-technické zabezpečenie slovenskej ODA. Na základnú zmluvu nadväzujú finančné memorandá určujúce konkrétne výšky ročných alokácií a ich použitie. Prvé Finančné memorandum medzi MZV SR a UNDP na rok 2003 schválilo vedenie MZV SR a podpísané zmluvnými stranami bolo v septembri 2003. K Národnému programu 2004 bude pripravené druhé Finančné memorandum medzi MZV SR a UNDP.    

Mechanizmus poskytovania ODA a prvé grantové kolo 
V roku 2003 bol zostavený komplexný mechanizmus fungovania projektového cyklu. V spolupráci s UNDP vytvorilo MZV SR administratívnu a kontraktačnú jednotku (ACU) ako administratívneho správcu Trustového fondu. V spolupráci s donormi (kanadskou vládnou agentúrou CIDA a UNDP) bol vytvorený systém kritérií, hodnotenia a schvaľovania projektov, tak aby bol v maximálnej možnej miere kompatibilný s rozvojovým systémom EÚ. Vychádzajúc z tohto mechanizmu vypísalo MZV SR s UNDP v novembri 2003 prvé grantové kolo ODA na projekty do 12 prioritných krajín. V roku 2004 sa počíta s vypísaním dvoch grantových kôl. Založením ACU Trustového fondu sa položili základy inštitucionalizácie slovenskej ODA s cieľom vytvoriť postupne samostatnú (alebo vnútroministerskú) rozvojovú agentúru.

Teritoriálne zameranie v roku 2004 
Z 12 teritoriálnych priorít bol v prvom grantovom kole najväčší záujem o Centrálnu Áziu. Na Kirgizskú republiku, Kazachstan a Uzbekistan bolo predložených zhodne po 5 projektových návrhov. Z troch afrických krajín smerovalo najviac návrhov na Keňu (3). Najmenší záujem bol o Tadžikistan, Mozambik, Sudán, Albánsko, Afganistan a Macedónsko. Do konca roku 2004 prehodnotí MZV SR teritoriálne priority slovenskej ODA aj na základe aktivít a záujmu slovenských subjektov. Jedna až dve krajiny, v ktorých sa črtajú najväčšie možnosti by mohli byť presunuté z kategórie projektových medzi programové. Naopak niektoré z krajín, o ktoré bol medzi slovenskými subjektami najmenší záujem, môžu byť z indikatívneho zoznamu teritoriálnych priorít vyradené. Rozšírenie, alebo zúženie indikatívneho zoznamu sa uskutoční rozhodnutím ministra zahraničných vecí na základe odporúčania koordinačného výboru pre ODA. Cieľom MZV SR je počet prioritných krajín postupne znižovať. Medzi teritoriálnymi prioritami by mali mať podľa odporúčania EÚ prednosť najmenej rozvinuté krajiny (LDC).

Sektorové zameranie v roku 2004
Sektorové priority schválila vláda SR v Strednodobej koncepcii slovenskej ODA na roky 2003-2008 (uznesenie 432/2003) na základe existujúceho potenciálu a komparatívnych výhod. Patrí sem : budovanie demokratických inštitúcií a trhového prostredia, tvorba infraštruktúry vrátane sociálnej a krajinotvorba, ochrana životného prostredia, pôdohospodárstvo, potravinová bezpečnosť a využívanie nerastných surovín. Projekt môže byť spolufinancovaný z prostriedkov Trustového fondu len v prípade, že je zameraný na niektorú z uvedených oblastí. Pre krajinu, ktorú MZV SR preradí do kategórie programových bude v roku 2005 zostavený rámcový program rozvojovej spolupráce (Country Strategy Paper - CSP). V uvedenom dokumente budú priority a zameranie podrobnejšie špecifikované tak, ako je to v súčasnosti v prípade rámcového programu pre Srbsko a Čiernu Horu.         

Rozpočet
V Národnom programe 2003 bolo na  Trustový fond vyčlenených 81 813 tis. Sk. Z Národného programu 2004 je na Trustový fond vymedzená čiastka 90 000 tis. Sk. Prostriedky sú určené na spolufinancovanie slovenských rozvojových projektov v 12-tich prioritných krajinách, na projekty rozvojového vzdelávania a verejnej informovanosti, ako aj na tvorbu ľudských zdrojov, inštitúcií a mechanizmov slovenskej oficiálnej rozvojovej pomoci.   

1.2. Srbsko a Čierna Hora – programová krajina 

Strategické východiská
Uznesením vlády SR č. 432/2003 zo dňa 5. júna 2003 schválila slovenská vláda v strategickom dokumente  - Strednodobá koncepcia oficiálnej rozvojovej pomoci na roky 2003-2008 za programovú krajinu slovenskej ODA Srbsko a Čiernu Horu (SČH). Pri výbere boli zohľadnené politicko-ekonomické i logistické kritériá. SČH nie je síce štandardnou rozvojovou krajinou, poskytnutá pomoc sa však klasifikuje (podľa metodológie OECD/DAC) ako oficiálna rozvojová pomoc (ODA). SR má so SČH nadštandardné politické vzťahy, je priaznivo a pozitívne vnímaná zo strany jej oficiálnych predstaviteľov i obyvateľstva.  SR má tiež podiel na demokratizácii pomerov v krajinách bývalej Juhoslávie, napríklad v rámci tzv. Bratislavského procesu. V krajine naviac žije tretia najpočetnejšia slovenská komunita v zahraničí. Prostriedky vyčlenené na projekty slovenskej ODA pre SČH boli alokované na základe Národného programu ODA na rok 2003 (uznesením č.552/2003). 
 
Právny rámec
Pre rozvojovú spoluprácu so SČH bol vytvorený komplexný právny rámec. Všeobecnú dohodu medzi vládou SR a Radou ministrov Srbska a Čiernej Hory o rozvojovej spolupráci schválila vláda SR dňa 11.6. 2003 (uznesenie 492/2003). Dohoda bola podpísaná v Belehrade dňa 19. júna 2003 ministrami ZV. Legislatívny proces sa značne spomalil na strane SČH a srbský parlament dohodu schválil až 6 mesiacov po jej podpise, 26. 12. 2003 (dohoda bola notifikovaná srbskou stranou 15.1. a nadobudla platnosť 14. februára 2004).
Na Všeobecnú dohodu nadväzuje Finančné memorandum medzi Ministerstvom zahraničných vecí SR a SČH (FM). Záverečné znenie textu FM bolo dohodnuté so SČH, schválené vedením MZV SR v septembri 2003 a následne zaslané Ministerstvu zahraničných vecí SČH. Podpísané bude po schválení dokumentu na srbskej strane. FM určuje výšku alokácie a definuje základný mechanizmus rozvojovej spolupráce prostredníctvom Fondu Bratislava - Belehrad (BBF).

Mechanizmus poskytovania ODA a I. grantové kolo pre SČH
Na základe uznesenia vlády SR č. 432/2003 a v zmysle platného zákona o verejnom obstarávaní sa v r. 2003 uskutočnilo výberové konanie na administrátora BBF. Víťazom verejnej súťaže sa stala Nadácia pre podporu občianskych aktivít (NPOA). S víťaznou agentúrou MZV SR podpísalo Rámcovú zmluvu o externom zabezpečení niektorých funkcií spojených s implementáciou NP ODA SR na správu prostriedkov vyčlenených na roky 2003 a 2004. V rámci NPOA bola vytvorená Administratívna a kontraktačná jednotka (ACU), ktorá je administratívnym správcom BBF (analogicky ako ACU v prípade Trustového fondu, časť 1.1. tohto materiálu).
Cieľom MZV SR bolo vytvoriť mechanizmus projektového cyklu tak, aby bol identický s mechanizmom Trustového fondu. Systém kritérií, schvaľovania a vyhodnocovania projektov je zároveň kompatibilný s rozvojovým  systémom EÚ. Spoločne s vytvorenou ACU BBF vypísalo MZV SR 5. februára 2004 I. grantové kolo ODA na projekty pre SČH. V priebehu roka 2004 sa plánuje ešte vypísanie druhého grantového kola.

Sektorové zameranie v roku 2004
Základné sektorové priority sú obsiahnuté v Strednodobej koncepcii slovenskej ODA na roky 2003 – 2008 (uznesenie vlády č. 432/2003). V prípade SČH sú všeobecné priority podrobnejšie rozpracované a špecifikované v dokumente Rámcový program spolupráce so SČH - Country Strategy Paper (CSP). Strategický dokument je výsledkom niekoľkomesačných konzultácií MZV SR s vládnymi a mimovládnymi inštitúciami v SČH a v SR. Je prienikom možností a záujmu SR s potrebami a požiadavkami SČH. Slúžia ako východisko pri posudzovaní a výbere slovenských projektov. 
Za kľúčové sektorové priority SR v SČH v oblasti ODA sú stanovené :
-	Občianska spoločnosť, sociálne oživenie a regionálny rozvoj, 
-	Zapojenie sa do vývoja nových podnikateľských subjektov,  obnovy  a rehabilitácie infraštruktúry, 
-	Pomoc pri Integrácii Srbska a Čiernej Hory do medzinárodných organizácií a zoskupení s dôrazom na EÚ 
Podrobnejšie sú uvedené témy rozpracované v prílohe - Tematické zameranie projektov pre SČH.

Rozpočet
V Národnom programe na rok 2003 bolo (uznesením č.552/2003) vyčlenených na projekty v SČH 55 000 tis. Sk. Z  Národného programu na rok 2004 je pre BBF pridelených na projekty slovenských subjektov v SČH 60 776 tis. Sk. Prostriedky BBF sú určené na financovanie projektov v súlade so sektorovými prioritami slovenskej ODA obsiahnutými v Strednodobej koncepcii oficiálnej rozvojovej pomoci SR na roky 2003-2008. Priority sú rozpracované v Rámcovom programe spolupráce so SČH (Country Strategy Paper).

1.3. Multilaterálne príspevky

Časť multilaterálnych príspevkov SR je klasifikovaná ako ODA, aj keď nie je súčasťou programu 05T. Tvorí samostatnú podkapitolu rozpočtu MZV SR. Vo vzťahu k NP 2004 sa jedná predovšetkým o príspevky do medzinárodných organizácií, programov, fondov a do multilaterálnych rozvojových agentúr. Najväčšou položkou sú príspevky do špecializovaných medzinárodných organizácií a programov OSN. Príspevky do UNDP, UNHCR, UNICEF, UNIDO, WFP, UNFPA, UNDHA, UNDCP, IAEA a CCD sa v plnej výške vykazujú ako ODA. Príspevky do ďalších organizácií a programov OSN sa vykazujú ako ODA len čiastočne (napr. 75,4% v prípade WHO, 51% v prípade FAO, 3,3% v prípade WMO... atď.). Tento percentuálny podiel je stanovený výborom OECD/DAC. Celková výška príspevkov v roku 2003 predstavovala približne 38 000 tis. Sk. 

V roku 2004 by mal byť objem multilaterálnych príspevkov SR do uvedených medzinárodných organizácií a programov zvýšený o 5%. Naviac, 4,68% z povinného príspevku SR do rozpočtu EÚ sa bude každoročne štatisticky vykazovať ako ODA. To znamená, že v roku 2004 bude k vyššie uvedeným údajom pripočítaná suma vo výške 475 722 tis. Sk.

2. Hlavní nositelia ostatných komponentov slovenskej ODA

Jednotlivé rezorty sa podieľajú na poskytovaní ODA priamo, alebo v rámci  programu ODA 05T, ktorý je v gescii MZV SR. V roku 2003 boli v tomto programe zapojené tri rezorty (MZV, MV a MP) a v roku 2004 päť rezortov (MZV, MF, MP, MV a MŽP). Koordinácia rozvojových aktivít rezortov je nutnou podmienkou efektívnosti slovenskej ODA. Dôležitú úlohu v tomto smere zohráva Koordinačný výbor ODA, ktorý je poradným orgánom ministra zahraničných vecí.

2.1. Ministerstvo financií SR

Rezort MF SR v oblasti ODA zabezpečuje spoluprácu s medzinárodnými finančnými inštitúciami. V roku 2003 realizoval rezort vklad do medzinárodných inštitúcií ako príspevok ODA do skupiny Svetovej banky vo výške 177 485 tis. Sk  Príspevok SR do Európskej banky pre obnovu a rozvoj predstavoval 49 218 tis. Sk. 

Na rok 2004 je v rámci programu Oficiálna rozvojová pomoc pre MF SR (05T09) zo štátneho rozpočtu schválená suma 146 000 tis. Sk. Tieto prostriedky sú plánované ako príspevky do Skupiny Svetovej banky ( IDA a MIGA) vo výške 95 000 tis. Sk a do EBRD vo výške 51 000 tis. Sk. MF SR neplánuje prostredníctvom programu ODA realizovať žiadne iné projekty ani programy rozvojovej pomoci. Vychádzajúc zo Strednodobej koncepcie oficiálnej rozvojovej pomoci SR (uznesenie 432/2003), z Miléniových rozvojových cieľov a našich záväzkov vyplývajúcich z členstva SR v EÚ a OECD, by bolo vhodné zvážiť zapojenie SR do iniciatívy HIPC (Heavily Indebted Poor Countries – HIPC). V rámci tejto iniciatívy by bolo možné riešiť problematiku vysporiadania nevymožiteľných pohľadávok SR voči chudobným rozvojovým krajinám. To by sa zároveň pozitívne odrazilo v štatistických výkazoch poskytnutej oficiálnej rozvojovej pomoci Slovenskej republiky a zvýšilo by prestíž našej krajiny na medzinárodnej scéne. Odpustené finančné prostriedky  sa účelovo viažu na implementáciu rozvojových programov Svetovej banky a Medzinárodného menového fondu (napr. programy na podporu sociálneho a ekonomického sektora, demokratizácie, dodržiavania ľudských práv a pod.).                                                                 

2.2. Ministerstvo vnútra SR

Zo štátneho rozpočtu na rok 2003 v rámci podprogramu ODA bola MV SR pridelená suma 5 000 tis. Sk na financovanie slovenskej humanitárnej pomoci zahraničiu. MV SR sa prostredníctvom Úradu civilnej ochrany (ÚCO) podieľalo na poskytnutí ODA formou humanitárnej pomoci Alžírsku, Iraku a Iránu. V prípade potreby ÚCO spolupracuje s Prezídiom Hasičského a záchranného zboru, ktorý zabezpečuje technickú stránku realizácie. ÚCO taktiež spravuje sklady civilnej ochrany, v ktorých je uskladnený materiál na účely civilnej ochrany a pre poskytnutie materiálnej pomoci do zahraničia.

Ministerstvo vnútra SR sa zapája do programu ODA aj prostredníctvom Migračného úradu (MÚ), ktorý zabezpečuje azylovú politiku a aktivity SR (v zmysle zákona 480/2002Z.z., o azyle a o zmene a doplnení niektorých zákonov v zmysle zákona 606/2003 Z.z..). MÚ MV SR taktiež poskytol zo svojho rozpočtu finančné prostriedky na prenájom priestorov pre kanceláriu Vysokého komisára pre utečencov OSN (UNHCR) a Medzinárodnú organizáciu pre migráciu (IOM). Celkové náklady MÚ MV SR spolu s nárokmi spojenými s pobytom žiadateľov o udelenie azylu na území SR dosiahli v roku 2003 výšku  89 691 tis. Sk.

V programe ODA na rok 2004 (05T03) je pre MV SR vyčlenená čiastka 5 000 tis. Sk. 

Pre rok 2005 by už mal byť systém humanitárnej pomoci realizovaný podľa pripravovanej novej koncepcie. Hlavným cieľom upravovaného mechanizmu je flexibilita, efektívnosť, rýchlosť, ako aj  zharmonizovanie so systémom humanitárnej pomoci EÚ.

2.3. Ministerstvo životného prostredia SR

V oblasti životného prostredia sa oficiálna rozvojová pomoc koncentrovala na príspevky do  medzinárodných organizácií, dohovorov a fondov OSN a iných multilaterálnych inštitúcii. V roku 2003 dosiahla výška členských príspevkov 3 775 tis. Sk.
Členské príspevky do medzinárodných organizácií a environmentálnych dohovorov vykazované ako ODA v r. 2003 neboli samostatne programované. Avšak od r. 2004 sú rozpočtované v medzirezortnom programe Oficiálnej rozvojovej pomoci MŽP (05T02). Prostredníctvom tohto programu je v rezorte MŽP SR na rok 2004 alokovaných 4 100 tis. Sk.

2.4. Ministerstvo pôdohospodárstva SR

Rezort MP SR zabezpečuje v oblasti ODA činnosť a podporu Sekretariátu Organizácie OSN pre výživu a poľnohospodárstvo (FAO). Spolupracuje s ním prostredníctvom Výboru pre spoluprácu SR s FAO. S tým sú spojené rôzne aktivity a účasť na programoch a projektoch (napríklad -  podpora činnosti strediska FAO pre databázu o zložení potravín v strednej a východnej Európe, stretnutie inšpektorov krajín OECD pre čerstvé ovocie a zeleninu s orientáciou na krajiny strednej a východnej Európy... atď.). Zo štátneho rozpočtu na rok 2003 bola v rámci programu ODA (05T04) schválená pre rezort MP SR suma 1 450 tis. Sk. Táto čiastka bola formou jednorázového príspevku poskytnutá Výskumnému ústavu potravinárskemu na projekt Strediska. Naviac v roku 2003 poskytlo MP SR humanitárnu potravinovú pomoc Iraku formou sušeného mlieka (250 ton). Spolu s úhradou Svetovému potravinovému programu (WFP) dosiahla slovenská potravinová pomoc Iraku 22 569 tis. Sk. Celkové náklady MP SR v uvedených oblastiach predstavujú 26 300 tis. Sk. 

V roku 2004 bolo zo štátneho rozpočtu alokovaných 1 450 tis. Sk v rámci programu ODA. Z uvedených prostriedkov bude financovaný, podobne ako v minulom roku, najmä projekt strediska FAO, ako aj organizačná a technická podpora účasti expertov na satelitnom podujatí Koordinačného výboru Codexu Alimentarius pre Európu.

2.5. Ministerstvo školstva SR	
 
Štúdium zahraničných vysokoškolských študentov z rozvojových krajín v Slovenskej republike zabezpečuje MŠ SR z prostriedkov vyčlenených každoročne pre tento rezort (mimo programu 05T). Štipendiá sú prednostne poskytované študentom z krajín vybraných ako teritoriálne priority Slovenskej ODA v súlade s uznesením vlády č. 432/2003. V akademickom roku 2002/2003 študovalo v SR celkovo 174 štipendistov z rozvojových krajín, z toho na magisterskom štúdiu 128 študentov a na doktorandskom štúdiu 46 študentov. Celkové náklady za MŠ SR v roku 2003 na činnosti spojené s poskytovaním vládnych štipendií a zabezpečením technickej podpory pre vyučovací proces predstavovali – 
68 286 tis. Sk.

Z prostriedkov programu oficiálnej rozvojovej pomoci 05T sa financovanie štipendií neplánuje, lebo takáto aktivita by bola duplicitná s programom MŠ SR. Navyše náklady na štúdium sú pomerne vysoké a hlavný zámer, ktorým je návrat absolventov štúdia do rozvojovej krajiny sa podarí naplniť len zriedkavo. Snahou je preto nasledovať trend tradičných donorov, t.j. presadzovať a podporovať vysielanie slovenských pedagógov a expertov do rozvojových krajín prostredníctvom programu ODA. Táto forma je z hľadiska rozvojovej pomoci lacnejšia a efektívnejšia.

2.6. Ministerstvo kultúry SR 

V programovej štruktúre rozpočtovej kapitoly Ministerstva kultúry SR na rok 2004 nie sú na účely poskytovania oficiálnej rozvojovej pomoci, ani oficiálnej pomoci vyčlenené žiadne finančné prostriedky. Z účelových prostriedkov viazaných v rozpočtovej kapitole MK SR sú však poskytované finančné prostriedky na aktivity, ktoré je možné vykázať ako rozvojovú pomoc. Ide najmä o podporu kultúrnych aktivít krajanských organizácií (spolky, zväzy, združenia atď.) a inštitúcií zahraničných Slovákov (školy a knižnice) v krajinách kategorizovaných OECD/DAC ako ODA a OA.

Podpora je smerovaná k posilneniu identity krajanov v zahraničí a ich vzájomných vzťahov so Slovenskom a propagácii Slovenskej republiky v oblasti tvorby a šírenia kultúrnych hodnôt (výstavy, hudobné podujatia, súťaže), ochrana a rozvoj kultúrneho dedičstva (kurzy tvorcov kultúry, tvorivé pobyty pre mládež), zahraničné aktivity a medzinárodné aktivity a materiálno-technická pomoc pre krajanov (nákup technického vybavenia, softvéru, kníh, časopisov, novín a učebných pomôcok pre kultúrne účely).

2.7. Ministerstvo obrany SR

V rozpočtovej kapitole MO SR neboli účelovo rozpísané prostriedky na poskytnutie ODA. Ministerstvo obrany sa však zapája do procesu ODA poskytovaním humanitárnej, resp. post-humanitárnej pomoci, predovšetkým v rámci mierových operácií. V operácii UNMISET vo Východnom Timore poskytovali príslušníci Armády SR domorodému obyvateľstvu lekársku pomoc, lieky a zdravotnícky materiál. Humanitárna pomoc za rok 2003 dosiahla celkovú výšku 2 759 tis. Sk. 
Počas mierovej operácie v Iraku, ženijná jednotka ASR v roku 2003 zabezpečovala odmínovanie a spolupracovala tiež na preprave a distribúcii humanitárnej pomoci SR vo forme liekov a zdravotníckeho materiálu. 
Na rok 2004 MO SR neplánuje prostredníctvom rozpočtovej kapitoly Ministerstva obrany SR vyčlenenie žiadnych finančných prostriedkov na účel oficiálnej rozvojovej pomoci. Rezort obrany je dôležitým partnerom pri poskytovaní humanitárnej pomoci SR do zahraničia, najmä spoluprácou pri preprave a distribúcii humanitárneho materiálu, špeciálnych činnostiach a ochrane humanitárnych pracovníkov.

2.8. Ministerstvo hospodárstva SR 

V rozpočtovej kapitole MH SR neboli v roku 2003 na účely ODA vyčlenené finančné prostriedky. Z pohľadu aktívneho členstva v multilaterálnych obchodných organizáciách (WTO, UNCTAD, OECD) SR podporuje väčšie zapojenie najchudobnejších a najmenej rozvinutých krajín do multilaterálneho obchodného systému, ako aj trvaloudržateľný rozvoj, najmä v krajinách, ktoré sú odkázané na vývoz malého množstva komodít. SR taktiež v rámci Dohody o všeobecnom systéme preferencií (GSP) uplatňuje preferenčný tarifný systém na dovozy z 96 rozvojových krajín a 49 najmenej rozvinutých krajín.

MH SR sa môže zapojiť do tvorby ODA SR formou proexportných programov pre slovenské subjekty, z ktorých časť prostriedkov je možné vykázať ako ODA. Dôležité je príslušné programy harmonizovať s medzirezortným finančným programom ODA (05T). Dosiahnuť koherentnosť obchodnej politiky a ODA je dôležitým zámerom EÚ (Barcelonské kritériá) a konkrétne kroky sa očakávajú aj od SR.  

2.9. Platforma mimovládnych rozvojových organizácii (PMVRO)

Zapojenie mimovládnych rozvojových organizácií (MVRO) do poskytovania rozvojovej pomoci je jedným zo základných  princípov slovenskej ODA (uznesenie 432/2003). Partnerom MZV SR je Platforma mimovládnych rozvojových organizácii (PMVRO), ktorá je strešnou organizáciou 23 subjektov. Spolupráca Platformy s MZV sa premietla do účasti jej zástupcov v rozhodovacích procesoch i pri tvorbe strategických dokumentov. Členovia Platformy poskytli v roku 2003 rozvojovú pomoc krajinám ODA vo výške 15 455 tis. Sk a krajinám OA vo výške 4 250 tis. Sk. Zdrojom príjmov MVRO na ODA a OA sú najmä verejné zbierky a darcovské príspevky. Účasťou v grantových kolách môžu MVRO získať prostriedky z programu 05T cez TF a BBF.  

PMVRO je členom konfederácie európskych mimovládnych rozvojových a humanitárnych organizácií (CONCORD) so sídlom v Bruseli. Úzko spolupracuje s európskym projektom TRIALOG zameraným na podporu MVRO a ich Platforiem v nových členských krajinách EÚ.

3. Rozvojová pomoc SR v rámci EÚ

Pre slovenskú rozvojovú pomoc má určujúci význam vstup do EÚ. Od 1.5.2004 sa Slovensko automaticky zapojí do spoločného európskeho systému poskytovania rozvojovej pomoci, z čoho vyplynú záväzky finančné, politické, právne, inštitucionálne a organizačné. Zároveň sa pre slovenské subjekty otvorí široké spektrum možností participovať na tomto  systéme.

Finančné aspekty vstupu SR do EÚ sú dané zapojením sa do finančných mechanizmov, ktoré využíva EÚ na realizáciu rozvojovej pomoci. V prvom rade ide o pravidelný príspevok SR do bežného rozpočtu EÚ. 4,68 % slovenského ročného príspevku je automaticky klasifikovaných ako oficiálna rozvojová pomoc. V roku 2004 to predstavuje  475 722 tis. Sk a v roku 2005 725 447 tis. Sk. Od roku 2007 sa bude SR naviac podieľať aj na tvorbe európskeho rozvojového fondu (EDF). Rokovania o výška príspevku začnú už v roku 2004. Uvedené príspevky prispejú k zvýšeniu podielu slovenskej ODA na HNP a k priblíženiu k Barcelonským kritériám (0,33% od roku 2006).   

Slovensko sa zapojí aj do tvorby a presadzovania rozvojovej politiky EÚ. Od MZV SR a ďalších rezortov sa očakáva pravidelná a aktívna účasť v pracovných skupinách Rady, najmä: 
-	FAG (skupina pre potravinovú pomoc)
-	CODEV (skupina pre rozvojovú spoluprácu)
-	ACP (skupina pre krajiny ACP)
a vo výboroch Komisie, najmä: 
-	NGOC (výbor pre rozvojovú pomoc poskytovanú mimovládnymi organizáciami), 
-	HAC (výbor pre humanitárnu pomoc), 
-	CARDS (výbor pre pomoc krajinám Západného Balkánu),
-	TACIS (výbor pre pomoc krajinám východnej Európy, Kaukazu a Strednej Ázie), 
-	EDF (výbor pre pomoc krajinám Afriky, Karibskej a Tichomorskej oblasti),
-	HRDC (výbor pre ľudské práva a demokraciu)     
Úlohou slovenských zástupcov v jednotlivých výboroch a pracovných je presadzovať v rámci rozvojovej politiky EÚ slovenské záujmy, teritoriálne a sektorové priority a vytvárať tak podmienky pre vstup slovenských subjektov do rozvojových programov EÚ. Od MZV SR, SM SR v Bruseli, ale aj ZÚ SR a OBEO v rozvojových krajinách sa očakáva aktívny prístup pri tvorbe programov a rozvojovej politiky tak, aby v nej našli využitie slovenské komparatívne výhody a rozvojový potenciál.    

V rokoch 2004-2006 bude pokračovať práca neformálnej skupiny pre rozvoj ľudských  zdrojov v oblasti ODA v NČK - Task Force (TF). Slovensko je aktívnym členom tejto pracovnej skupiny od jej vzniku v roku 2003. Prvé podujatie pracovnej skupiny (seminár ODA pre predstaviteľov z 10 NČK) sa konalo v júli 2003 v Častej Papierničke. Popri vzdelávacích programoch očakáva SR od TF aj iniciovanie a podporu konkrétnych rozvojových projektov (formou trilaterálnej spolupráce) s implementačnými agentúrami AIDCO a ECHO, ako aj s delegáciami EK v rozvojových krajinách. 

Európska komisia, Rozvojový program OSN (UNDP) a kanadská vládna agentúra CIDA budú aj v roku 2004 najvýznamnejšími partnermi SR pri tvorbe a spúšťaní mechanizmu slovenskej ODA. Otvárajú sa však nové možnosti a priestor pre spoluprácu s ČK EÚ. 

4.  Smernica

Prílohou NP ODA na rok 2004 je Smernica pre poskytovanie oficiálnej rozvojovej pomoci (ďalej len „Smernica“), ktorej cieľom je stanovenie postupu, vzájomnej súčinnosti a upresnenia kompetencií jednotlivých subjektov, útvarov ministerstva zahraničných vecí a  zodpovedných zamestnancov pri poskytovaní ODA. Smernica ďalej definuje a upravuje pravidlá pri hospodárení s finančnými prostriedkami a majetkom z nich nadobudnutých v rámci realizácie NP ODA v súlade s § 6 zákona č. 303/1995 Z. z. o rozpočtových pravidlách. Smernicou sa riadi len oficiálna rozvojová pomoc poskytovaná v rámci programu 05T0A (MZV SR).

Predkladaná Smernica predstavuje novelizáciu Smernice, ktorá tvorila súčasť NP ODA 2003 (schválené vládou 2.7. 2003 uznesením č. 552/2003).

Potreba novelizácie Smernice vychádza z nevyhnutnosti terminologických zmien niektorých pojmov, ako aj zmien funkčných mechanizmov poskytovania ODA. Tie nebolo možné v predchádzajúcej Smernici správne charakterizovať a vystihnúť, keďže sa len vytváral právny a administratívny rámec ODA. Novelizácia Smernice ODA je nevyhnutným dôsledkom toho, že v roku 2003 bol naštartovaný a doladený mechanizmus ODA.